Generate an article for the following headline: Aluvah abuda muchipatara kuCameroon
MUTSIGIRI mukuru wenhabvu, Alvin “Aluvah” Zhakata, anoti aburitswa muchipatara mushure mekunge avhenekwa nemachiremba ekunyika yeCameroon avo vange vachimurapa chirwere chemoyo icho chakangomubata achiona mutambo weAFCON pakati pechikwata cheMalawi necheMorocco ikoko.   Aluvah ari kuCameroon uko akaenda kumakwikwi eAfrica Cup of Nations (AFCON) uyo ari kutambirwa kunyika iyi. Ange ava nemazuva ari muchipatara.   Zvichitevera kuburitswa kwakaita chikwata chenhabvu chenyika chemaWarriors kumitambo iyi, Aluvah haana kudzoka sezvo akasara achiona mimwe mitambo uye paaiona mutambo weMalawi neMorocco, ndipo akadonha arwara nechirwere chemoyo ndokumhanyiswa kuchipatara.   Aluvah ange agara muchipatara izvo zvakazomuona achibhadharirwa mari dzange dzichidiwako, zvose nedzemachiremba, nemutungamiri weCameroon Football Association, Samuel Eto’o.   Achitaura ari kunyika iyi, Aluvah audza Kwayedza nhasi mangwanani kuti ave kunzwa zviri nani.   “Ndave kunzwa zvakanaka manje, ndakavhenekwa nanachiremba vange vachindirapa ndikaitwa mascan akadzoka achiratidza kuti ndave nani,” anodaro.   Aluvah anoti haasati ave kuziva kuti anodzoka kumusha kuZimbabwe rinhi.   “Ndichakuzivisai zuva rekudzoka,” anodaro.   Aka hakasi kekutanga Aluvah achisangana netsekwende apo anenge achinotsigira mitambo yeAfrica Cup of Nations. Mugore ra2019, achienda kuAFCON kuEgypt – apo akafamba kubva kuSouth Africa – akambovharirwa mujeri nemapurisa munyika yeSudan umo maive nehondo.   Akazokwanisa hake kupfuurira mberi nerwendo rwake kunosvika kuEgypt asi pakudzoka akazobhadharirwa ndege nesangano reConfederation of African Football (CAF).